Virallinen lehti nro C 175 , 21/06/1999 s. 0233



B4-0233/99 Päätöslauselma naisiin kohdistuvasta väkivallasta ja Daphne-ohjelmasta Euroopan parlamentti, joka - ottaa huomioon kansainvälisen naistenpäivän 8. maaliskuuta 1999, - ottaa huomioon väkivallan vastaisen eurooppalaisen kampanjan 1999, - ottaa huomioon naisten oikeuksien valiokunnan mietintöihin perustuvat aikaisemmat päätöslauselmansa naisiin, nuoriin ja lapsiin kohdistuvasta väkivallasta ja heidän ihmisoikeuksiensa loukkauksista, - ottaa huomioon kaikkinaisen naisten syrjinnän poistamista koskevan Yhdistyneiden kansakuntien yleissopimuksen vuodelta 1979 (CEDAW), lapsen oikeuksista vuonna 1989 tehdyn Yhdistyneiden kansakuntien yleissopimuksen, Wienin julistuksen naisiin kohdistuvan väkivallan poistamisesta vuodelta 1993, Kairossa vuonna 1994 järjestetyn kansainvälisen väestö- ja kehityskonferenssin ja Pekingissä 15. syyskuuta 1995 alkaneessa naisten neljännessä maailmankonferenssissa hyväksytyn julistuksen ja toimintaohjelman, - ottaa huomioon antamansa kirjallisen kannanoton nro 4/98 vuoden 1999 nimeämisestä naisiin kohdistuvan väkivallan vastaiseksi eurooppalaiseksi teemavuodeksi ((EYVL C 138, 4.5.1998, s. 184.)), jonka 360 sen jäsenistä on allekirjoittanut, - ottaa huomioon muutetun ehdotuksen Euroopan parlamentin ja neuvoston päätökseksi lapsiin, nuoriin ja naisiin kohdistuvan väkivallan torjuntatoimenpiteitä koskevasta yhteisön toimintaohjelmasta (Daphne-ohjelma) (vuosille 2000 - 2004) (KOM(99)0082), A. ottaa huomioon, että naisten perusoikeuksien ja -vapauksien vakavia loukkauksia tapahtuu jatkuvasti kaikkialla maailmassa, B. ottaa huomioon, että YK:n Pekingin konferenssin toimintaohjelmassa on määritelty naisiin kohdistuvaksi väkivallaksi kaikki sukupuoleen liittyvät väkivaltaiset teot, jotka johtavat tai voivat johtaa naisten fyysiseen, seksuaaliseen tai psyykkiseen vammaan tai kärsimykseen, mukaan lukien sellaisilla teoilla uhkaaminen, pakottaminen tai vapauden riistäminen, C. ottaa huomioon, että nuoriin ja aikuisiin naisiin kohdistuvaa väkivaltaa tapahtuu perhepiirissä, työpaikoilla tai yhteiskunnassa ja se käsittää mm. pahoinpitelyt, lyönnit, sukuelinten silpomiset, insestin, seksuaalisen häirinnän, seksuaalisen hyväksikäytön, naiskaupan ja raiskauksen, D. katsoo, että kaikkia sukupuoleen perustuvan väkivallan muotoja, jotka kuuluvat CEDAW:n määritelmän piiriin, tulisi pitää rikoksina, E. muistuttaa siitä tärkeästä roolista, joka sillä on ollut Daphne-ohjelman käynnistämisessä erityisesti sen hyväksyessä erityisen budjettikohdan (B3-4109) naisiin, nuoriin ja lapsiin kohdistuvan väkivallan vastaisten toimenpiteiden rahoittamiseksi, F. ottaa huomioon ehdotuksen neuvoston päätökseksi Daphne-ohjelmasta (2000 - 2004) Euroopan yhteisön perustamissopimuksen 235 artiklan (tuleva Amsterdamin sopimuksen 308 artikla) nojalla (KOM(98)0335) sekä oikeusperustan muuttamisen 129 artiklaksi (tuleva Amsterdamin sopimuksen 152 artikla) (terveys), jota komissio on ehdottanut hyvin myöhäisessä vaiheessa, G. katsoo, että Daphne-ohjelman tulisi myötävaikuttaa lasten, nuorten ja naisten, jotka ovat väkivallan uhreja tai mahdollisia uhreja, suojelemiseen heihin kohdistuvalta väkivallalta sekä tiedon ja asiantuntemuksen lisääntymiseen yhteisön tasolla, jotta lapsiin, nuoriin ja naisiin kohdistuvan väkivallan vaikutuksia voidaan estää tai lievittää, H. panee merkille, että muutettuun ehdotukseen on sisällytetty joitakin parlamentin asiasta vastaavan valiokunnan laatimassa mietintöluonnoksessa esitetyistä tarkistuksista; 1. Vahvistaa jälleen lujasti sen periaatteen, että naisten oikeudet muodostavat yleismaailmallisten ihmisoikeuksien luovuttamattoman ja erottamattoman osan, kuten Wienin ihmisoikeuskonferenssissa vuonna 1993 tunnustettiin; 2. Pyytää komissiota ja jäsenvaltioita työskentelemään YK:ssa sen puolesta, että Pekingin julistus muutetaan yleissopimukseksi, joka sitoo kaikkia allekirjoittaneita maita; 3. Pyytää jäsenvaltioita tekemään tiivistä yhteistyötä tavoitteena järjestäytyneiden kansainvälisten rikollisliigojen toiminnan estäminen naisilla ja nuorilla seksuaalisen hyväksikäytön tarkoituksessa käytävän kaupan alalla; 4. Pyytää jäsenvaltioita työskentelemään tehokkaan strategian aikaansaamiseksi Internetin käyttöturvallisuuden parantamista koskevan yhteisön monivuotisen toimintasuunnitelman hyväksymisestä maailmanlaajuisten verkkojen laitonta ja haitallista sisältöä torjumalla tehdyn Euroopan parlamentin ja neuvoston päätöksen N:o 276/1999/EY sekä ehdotuksen yhteiseksi toimintasuunnitelmaksi lapsipornografian torjumiseksi Internetissä (13673/98) mukaisesti; 5. Pyytää neuvostoa, komissiota ja jäsenvaltioita lisäämään yleistä tietoisuutta yhteiskunnissamme piilevästä väkivallasta ja ryhtymään kaikkiin tarvittaviin toimiin syyllisiä vastaan; 6. Pyytää jäsenvaltioita välittömästi ja aktiivisesti tarjoamaan tukea ja rahoitusta eloonjääneille väkivallan uhreille tarjottaville riippumattomille palveluille, mukaan lukien turvapaikat ja suojat, sekä perustamaan yksiköitä eri elinten välisen yhteistyön varmistamiseksi naisten ja huollettavien lasten tukemisessa heidän rakentaessaan elämäänsä uudelleen; 7. Muistuttaa huolestuneena siitä, että monissa jäsenvaltioissa oikeudenkäyntimenettelyt estävät naisia nostamasta syytettä hyökkääjiä vastaan; pyytää jäsenvaltioita tarkastelemaan uudelleen oikeudenkäyntimenettelyjään ja ryhtymään toimiin niiden esteiden poistamiseksi, joiden vuoksi naiset eivät saa oikeusturvaa; 8. Korostaa koordinoidun lähestymistavan tärkeyttä, kun pyritään ratkaisemaan naisiin ja lapsiin kohdistuvan väkivallan ongelmia kansallisella tasolla, ja näin ollen pitää myönteisinä joissakin jäsenvaltiossa toteutettuja toimia väkivallan estämiseen ja sen seurausten hoitamiseen pyrkivän toimintasuunnitelman, jonka piiriin kuuluu useita ministeriöitä, ottamiseksi käyttöön; 9. Korostaa kansalaisjärjestöjen korvaamatonta roolia naisiin ja lapsiin kohdistuvan väkivallan torjumisessa ja pyytää näin ollen jäsenvaltioita aktiivisesti tukemaan niiden kehittymistä ja luomaan riittävät rahoituspuitteet niiden kehitykselle; 10. Tuomitsee sukuelinten silpomiskäytännön ja pitää myönteisinä joidenkin jäsenvaltioiden pyrkimyksiä ryhtyä oikeudellisiin toimiin tähän syyllistyneitä vastaan; 11. On erittäin pettynyt sen johdosta, että komissio antoi periksi muutamien jäsenvaltioiden vastustuksen vuoksi ja muutti erittäin sopimattomassa menettelyn vaiheessa Daphne-ohjelman oikeusperustan EY:n perustamissopimuksen 235 artiklasta 129 artiklaksi; 12. Arvioi, että Daphne-ohjelma edustaa tärkeää edistysaskelta väkivallan torjumisessa ja tuo mukanaan lisäarvoa Euroopan tasolla kehitetyille paikallisille, alueellisille ja kansallisille toimille; 13. Vaatii, että nykyiseen ohjelmaan sisältyvät toimet, mukaan lukien naiskauppaa, seksuaalista hyväksikäyttöä ja lasten katoamistapauksia koskevat toimet sisällytettäisiin komission muutettuun ehdotukseen, mikä merkitsee terveyskäsitteen laajempaa tulkintaa, nimittäin fyysisen, henkisen ja sosiaalisen hyvinvoinnin tilaksi, sellaisena kuin WHO sen määrittelee; 14. Pyytää neuvostoa ja komissiota ryhtymään kaikkiin tarvittaviin toimiin sen varmistamiseksi, että Daphne-ohjelma voidaan käynnistää tehokkaasti 1. tammikuuta 2000; 15. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden parlamenteille ja hallituksille sekä EU:n jäsenyyttä hakeneille maille ja YK:n pääsihteerille.